R1 m.-beloning: 'Ons kan nie uitmoor van lede toelaat' | Netwerk24
Deur Maygene De Wee 20 September 2020 14:35
Forensics for Justice het Sondag 'n beloning van R1 miljoen aangekondig vir enige tasbare inligting wat kan lei tot die inhegtenisneming en suksesvolle vervolging van lt.kol. Charl Kinnear se moordenaars.
Die privaat speurder en korrupsievegter, Paul O'Sullivan, stigter van die organisasie, het gesê hy het vir jare geveg om die strafregstelsel van die euwel van korrupsie te bevry. "Ons sal nie toelaat dat die Wes-Kaap die provinsie word wat Suid-Afrika op die afdraandepad na wetteloosheid neem nie."
Hy het gesê dat Kinnear 'n ordentlike polisieman was. Die soort polisielid wat die ruggraat van enige polisiediens vorm. "Ons benodig polisielede soos hy in ons land," het O'Sullivan gesê.
"Sy moordenaars moet voor die gereg gedaag word. Nie net geregtigheid vir die man wat die sneller getrek het en die wegkomvoertuig bestuur het nie, maar ook vir die persoon of persone wat die sluipmoord op Kinnear gereël het."
O'Sullivan het gesê daar is te veel korrupte polisielede en joernaliste wat nie eties is en met korrupte polisielede saamwerk. "Ons moet waaksaam wees totdat hulle almal in die tronk is, saam met die Mafia wat hulle obskure lewenstyle laat handhaaf.
Die kwynende spiraal van korrupsie kan geklop word en daaraan kan iets gedoen word.
Sarah Trent, O'Sullivan se regterhand, het gesê hulle het nog nooit so 'n groot beloning aangebied nie. "Maar ons besef as die polisie nie die saak gaan oplos nie, is Suid-Afrika verlore."
Brig. Vish Naidoo, nasionale polisiewoordvoerder, het Sondag gesê dat hulle geen kennis van enige beloning dra nie.
Meer oor: Forensics For Justice | Paul O'sullivan | Charl Kinnear | Beamptes | Beloning | Misdadigers